## La Generalitat reunix més de 1.500 persones en la trobada Kumpania que promou servicis socioeducatius per a la infància i la joventut gitana

*** La secretària autonòmica d’Igualtat i Diversitat destaca “la necessitat de tindre un sistema educatiu inclusiu” durant la inauguració de la trobada
* Assegura que Kumpania aporta a la població gitana els “recursos necessaris per a aconseguir la igualtat i el futur que mereix”**

La Vicepresidència i Conselleria de Servicis Socials, Igualtat i Vivenda ha reunit més de 1.500 persones en la trobada Kumpania que promou servicis socioeducatius per a la infància, adolescència i joventut gitana de la Comunitat Valenciana.

La secretària autonòmica d’Igualtat i Diversitat, Asunción Quinzá, ha destacat “la necessitat de disposar d’un sistema educatiu inclusiu” durant la inauguració de la trobada, a la qual també ha assistit el director general de Diversitat, Stephane Soriano.

L’acte ha reunit representants dels 28 programes Kumpania de la Comunitat Valencaina i de les 10 entitats concertades que gestionen el projecte, persones usuàries, famílies i professionals d’este servici educatiu i especialitzat integrat en la xarxa pública valenciana de servicis socials.

Quinzá ha assegurat que Kumpania “aporta a la població gitana els recursos necessaris per a aconseguir la igualtat i el futur d’integració plena que mereix a partir de la seua base social essencial, com són els xiquets i xiquetes, adolescents i jóvens”.

La secretària autonòmica ha incidit en el fet que la Generalitat continuarà donant suport a iniciatives com Kumpania, que contribuïxen a “enfortir les comunitats, promoure la igualtat a la inclusió efectiva de la joventut gitana en el sistema educatiu”.

Durant el curs 2023-24, Kumpania ha atés 818 xiquets, xiquetes, adolescents i jóvens de població gitana amb l’objectiu de millorar les seues condicions socioeducatives i contribuir al seu ple desenrotllament acadèmic i social a través dels subprogrames Impulsa Kumpania, Kumpania i Kumpania +.

Impulsa Kumpania compta amb 14 projectes dirigits a la infància i adolescència i el seu entorn social i familiar per a intervindre i millorar els factors estructurals, conjunturals i culturals del seu àmbit. La iniciativa busca fomentar l’escolarització primerenca, afavorir hàbits d’estudi i acompanyar els xiquets i xiquetes i les seues famílies durant l’Educació Primària i el pas a l’Educació Secundària Obligatòria.

Kumpania consta de 10 projectes per a millorar la situació educativa dels alumnes i aconseguir un augment d’adolescents gitanos graduats en Educació Secundària, així com facilitar el pas als estudis postobligatoris.

Per la seua part, Kumpania + desenrotlla 4 programes, per a jóvens que cursen estudis postobligatoris o que vullguen accedir a estos, destinats a garantir el seu ple desenrotllament acadèmic.

**Kumpania en les tres províncies**

Per províncies, Kumpania té a Castelló un total de 12 servicis a Castelló de la Plana, atesos per 35 professionals, 30 d’ells dones i 5 hòmens.

En la província de València, hi ha un total de 12 servicis Kumpania: 5 a la ciutat de València, 4 a Paterna i un a Sagunt, Llíria i Burjassot. El conjunt dels servicis compta amb 80 professionals, 67 dones i 13 hòmens.

Per la seua part, la província d’Alacant disposa d’11 servicis: 6 a Alacant i 5 a Elx. El conjunt dels 6 servicis compta amb 43 professionals, 25 dones i 18 hòmens.

Fecha: 19/10/2024